依韵和貢父見寄
作者：韓維
朝代：宋

paragraphs: 早接英豪論，常多伯仲賢。
風塵一會合，歲月幾徂遷。
稟性成樗散，干時類鑿圓。
論心誰合者，握手子歡然。
經訓開前古，談辭屈老先。
春遊同爛漫，醉樂屢回旋。
樂事嗟難久，離襟悵獨偏。
驅車清汝曲，佐幕紫嵩前。
官興惟高咏，人生得晏眠。
丹鉛塗舊史，杖屨接幽禪。
嘆息春期失，淹留夕夢牽。
非因傳麗唱，何以慰勞悁。